**B I L J E Š K E**

**UZ FINANCIJSKI IZVJEŠTAJ O PRIHODIMA I RASHODIMA**

* 1. **– 31.12.2024. GODINE**

**Naziv obveznika: PUČKO OTVORENO UČILIŠTE KOPRIVNICA**

**Broj RKP-a: 27974**

**Sjedište obveznika: KOPRIVNICA**

**Matični broj: 03009688**

**Adresa sjedišta obveznika: STAROGRADSKA 1, 48000 KOPRIVNICA**

**OIB: 86739035476**

**Razina: 21**

**Razdjel: 000**

**Šifra djelatnosti: 8559**

**Šifra županije: VI**

**Šifra grada: 201**

Pučko otvoreno učilište Koprivnica je kulturna, prosvjetna, informativna i uslužna javna ustanova u kulturi koja obavlja svoju djelatnost u skladu sa Statutom Učilišta KLASA: 002-03/24-01/1, URBROJ:2137-80-24-1 od 27. lipnja 2024. godine te planskim i programskim odrednicama usklađenim s planom Grada kao osnivača.

Kao ustanova Učilište je osnovano na temelju Rješenja Narodnog odbora općine Koprivnica o osnivanju Narodnog sveučilišta u Koprivnici 12. prosinca 1961. godine. Rješenjem Trgovačkog suda u Bjelovaru od 28. studenog 1995. u sudski registar upisuje se naziv Otvoreno sveučilište Koprivnica, a Rješenjem od 19. travnja 1999. upisuje se naziv Pučko otvoreno učilište Koprivnica. Pučko otvoreno učilište Koprivnica jedno je od najstarijih pučkih učilišta u Hrvatskoj.

Pučko otvoreno učilište Koprivnica je javna ustanova u kulturi koja obavlja svoju djelatnost u skladu sa Statutom Učilišta Koprivnica (KLASA: 002-03/24-01/1; URBROJ: 2137-80-24-1, od 26.06.2024.) te u skladu sa Zakonom o pučkim otvorenim učilištima (NN 54/97, 5/98, 109/99, 139/10), Zakonom o ustanovama (NN 76/93, 29/97, 47/99, 35/08, 127/19, 151/22), Zakonom o kulturnim vijećima i financiranju javnih potreba u kulturi (NN 83/22), Zakonom o proračunu (NN 87/08, 13/12, 15/15, 144/21), Zakonom o fiskalnoj odgovornosti (NN 111/18, 83/23), Pravilnikom o proračunskom računovodstvu i računskom planu (NN 124/14, 115/15, 87/16, 3/18, 126/19, 108/20, 158/23), Pravilnikom o financijskom izvještavanju u proračunskom računovodstvu (NN 3/15, 135/15, 2/17, 112/18, 126/19, 145/20, 32/21, 37/22) Zakonom o porezu na dodanu vrijednost (NN 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 33/23, 114/23, 35/24), Pravilnikom o planiranju u sustavu proračuna (NN1/24), Pravilnik o polugodišnjem i godišnjem izvještaju o izvršenju proračuna (NN 24/13, 102/17, 1/20 i 147/20, 85/23) kao i Pravilnicima te Procedurama propisanim od strane Učilišta. Redovna djelatnost Učilišta ostvaruje se u skladu sa Zakonom o radu (NN 93/14, 127/17, 98/19, 151/22, 64/23), Kolektivnim ugovorom za zaposlene u ustanovama kulture Grada Koprivnice od 30.siječnja 2023. g. i I. Dodatkom Kolektivnom ugovoru za zaposlene u ustanovama kulture Grada Koprivnice od 29. rujna 2023. g., II. Dodatkom Kolektivnom ugovoru za zaposlene u ustanovama kulture Grada Koprivnice od 22. ožujka 2024. g. te drugim općim aktima donijeti od Upravnog vijeća Učilišta koji su u skladu s važećim zakonskim propisima.

Programska djelatnost provodi se u skladu s važećim zakonskim propisima koji reguliraju djelatnost Učilišta te u skladu s ugovorima o korištenju sredstava Ministarstva kulture i medija RH, Ministarstva znanosti, obrazovanja i mladih, ugovorima o sufinanciranju programske djelatnosti HAVC-a i HUZIP-a, te financijskom nagradom udruženja Europa Cinemas s kojim također imamo potpisani ugovor.

Glavne djelatnosti kojima se Učilište bavi su: obrazovna djelatnost koja obuhvaća obrazovanje odraslih (osnovnoškolsko obrazovanje, programi osposobljavanja i usavršavanja, program učenja stranog jezika, neverificirani programi), ali i hobističke i kreativne radionice te radionice i tečajeve za djecu; kinodjelatnost koja obuhvaća prikazivanje filmova i promicanje medijske i filmske pismenosti; glazbeno-scenska djelatnost koja obuhvaća organiziranje kazališnih i glazbenih programa te organiziranje i promicanje svih oblika kulturno-umjetničkog stvaralaštva i očuvanja kulturne baštine. Ustanova obavlja i druge djelatnosti koje su usklađene sa zakonima i Statutom. Ustanova se zadnjih nekoliko godina orijentira na pisanje i provođenje EU projekata, odnosno EU fondove kao jedan od izvora financiranja.

Učilište u segmentu kulturne djelatnosti (glazbeno-scenske djelatnosti i kina) posebno potiče suradnju s izvangradskim područjima putem suradnje sa školama, vrtićima, nastavnicima, roditeljima.

Učilište stavlja poseban akcent na razvoj svih ključnih kompetencija građana s ciljem povećanja njihove kompetencijske razine.

Pučko otvoreno učilište Koprivnica trenutno ima 16 stalno zaposlenih djelatnika, a svoju djelatnost ostvaruje uz značajnu pomoć vanjskih suradnika. Glavni organizacijski oblik u operativnom smislu je Stručno vijeće Učilišta koje djeluje kao programsko tijelo te ravnatelj i Upravno vijeće Učilišta na razini odlučivanja.

Odgovorna osoba POU Koprivnica je ravnateljica Maja Holek koja funkciju obnaša u drugom mandatu, od 2. svibnja 2022. do 1. svibnja 2026. godine.

**OBRAZLOŽENJE BILJEŽAKA UZ FINANCIJSKI IZVJEŠTAJ O PRIHODIMA I RASHODIMA OD 01.01-31.12.2024. GODINE**

U Učilištu su ustrojene sljedeće organizacijske cjeline:

l. Odjel za obrazovanje, cjeloživotno učenje i EU projekte


2. Odjel za glazbeno-scensku kulturu i amaterizam

3. Odjel za filmsku, video i medijsku kulturu

4. Odjel za opće i financijske poslove.

Struktura zaposlenih

|  |  |  |  |
| --- | --- | --- | --- |
| **Red.br.** | **KVALIFIKACIJSKA STRUKTURA** | **BR. ZAPOSLENIH** | **% od uk. zaposl.** |
| 1. | NKV | 1 | 6,25% |
| 2. | KV | 0 | 0,00% |
| 3. | SSS | 7 | 43,75% |
| 4. | VŠS | 3 | 18,75% |
| 5. | VSS | 5 | 31,25% |
|  | **UKUPNO:** | **16** | **100,00%** |



1. **GLAZBENO-SCENSKA DJELATNOST**

Program glazbeno scenske djelatnosti je tijekom 2024. godine realiziran uz podršku proračunskih sredstava Grada Koprivnice, Ministarstva kulture i medija Republike Hrvatske, sredstvima Koprivničko-križevačke županije, Hrvatske udruge za zaštitu izvođačkih prava te vlastitim sredstvima, a u suradnji s kazališnim kućama, umjetničkim organizacijama te poznatim glazbenim umjetnicima iz Hrvatske i inozemstva, kao i udrugama i amaterskim društvima.

Tijekom godine organizirali smo ukupno 20 kazališnih predstava za građanstvo, u 22 izvedbe  od kojih: 12 kazališnih predstava za djecu u 14 izvedbi koje je posjetilo 2737 gledatelja, dok je na 8 kazališnih predstava  (8 izvedbi) organiziranima za odrasle bilo 1386 gledatelja, što ukupno čini  4123 gledatelja.

Što se tiče organiziranih predstava u Domoljub, za djecu koja pohađaju dječje vrtiće i učenike osnovnih škola s područja Koprivničko-križevačke županije i grada Koprivnice  tijekom 2024. organizirali smo 8 predstava u 19 izvedbi koje je pogledalo 4425 djece.

Tijekom 2024. godine obilježili smo nekoliko važnih datuma: Majčin dan uz predstavu „Dnevnik supermame“ Kazališne družine Tragači iz Zagreba, Dan žena uz predstavu „Julijin balkon“ Max teatra, Dan očeva uz predstavu „Carevo novo ruho“ u izvedbi Teatra Naranča, Dan medijske pismenosti uz predstavu „Mreža“ kazališta Tirena, Dan planeta Zemlje uz predstave „I drvo je bilo sretno“ Teatra Exit i „Pčelica Maja“ Teatra Naranča, Svetog Nikolu smo obilježili predstavom „Larina božićna bajka“ Tvornice lutaka, Dan svetog Patrika koncertom Hrvoja Sudara i Patricka Walkera, a organizirali smo i Dan otvorenih vrata Pučkog otvorenog učilišta Koprivnica uz predstavu „Hotel slobodan promet“ u izvedbi Glumačke družine Studio 21 iz Siska.

I u 2024. smo se pridružili obilježavanju nacionalne manifestacije Noć kazališta 2024. organizacijom dječje predstave „Bajka o zlatnoj ribici“ Kazališta Prijatelj i Modnim buvljakom u dvorištu Domoljuba.

Organizirali smo radionice financijske pismenosti Lego kockicama za najmlađe, održali radionicu plesa i pokreta za mlade i odrasle, terapijsku radionicu plesom, kazališne predstave i radionicu na otvorenom (u dvorištu Domoljuba i gradskom parku) te smo po prvi puta organizirali karaoke za djecu iz Centra za pružanje usluga u zajednici Svitanje. Organizirali smo i interkativnu igru „Lov na blago Domoljuba“ namijenjenu učenicima osnovnih škola.

Što se tiče glazbenog dijela programa, organizirali smo 4 koncerata. Ukupno je na tim koncertima bilo 837 posjetitelja.

Ministarstvo kulture i medija sufinanciralo je programe kazališne djelatnosti s 3.000,00 eura i koncertne djelatnosti s 2.500,00 eura, dok smo od Koprivničko-križevačke županije dobili 600,00 eura za održavanje predstave „Kad svijeće dogore“ te 1.000,00 eura za program „Snovi igrom postaju stvarni“. Od Hrvatske udruge za zaštitu izvođačkih prava HUZIP dobili smo 700,00 eura za Ciklus koncerata u Domoljubu.

|  |  |  |  |
| --- | --- | --- | --- |
| **VRSTA PROGRAMA** | **BROJ PROGRAMA** | **BROJ IZVEDBI** | **UKUPAN BROJ GLEDATELJA** |
| Dramski program za odrasle/scenski program | 8 | 8 | 1386 |
| Dramski program za djecu | 12 | 14 | 2737 |
| Dramski program organiziran polaznike vrtića i osnovnih škola | 8 | 19 | 4425 |
| Koncerti | 4 | 4 | 837 |
| Korištenje dvorane Domoljub | 52 | 53 | 13765 |
| Posjet dvorani Domoljub i korištenje dvorane Domoljub za druge potrebe | 24 | 24 | 670 |
| **UKUPNO** |  |  | **23820** |

Unatoč određenim izazovima, 2024. godina obilježena je raznolikim programom, kvalitetnom organizacijom i dobrim odazivom publike. Nastavit ćemo raditi na jačanju suradnje i prilagodbi programa kako bismo privukli još širu publiku i u što većoj mjeri podržali razvoj glazbeno-scenske kulture u našoj zajednici

**2. KINOPRIKAZIVAČKA DJELATNOST**

Ukupan broj gledatelja u 2024. u kinu Velebit je 28.907. Odigrali smo ukupno 255 dugometražnih naslova na 1165 projekcija.

**2.1. Filmski programi za vrtiće i škole**

Filmsku pismenost nastavili smo s već poznatim radionicama višegodišnjih partnera, udruge „Bacači sjenki“, na radionicama **FROOOM** za učenike osnovnih škola, ali po prvi puta, održana je i radionica za polaznike 54+. Po prvi put u višegodišnjoj suradnji održane su radionice u dva termina. Od 24. do 28. lipnja u održana je hibridna radionica koja u sebi sadrži početnu i naprednu razinu. Po prvi put održana je majstorska radionica “Dizajn video igara”, koja ne samo da razvija tehničke vještine, već potiče kreativnost i logičko razmišljanje. U ovom tjednu proizašlo je 7 videoigara, te jedan kratkometražni igrani film. Sve skupa sudjelovalo je 15 polaznika u dvije grupe s 3 voditelja. U drugom tjednu, od 1. do 5. srpnja, održan je drugi set radionica. Jedna početno/napredna za djecu i mlade, te jedna početna za osobe 54+ (bilo je i mlađih polaznika, 35+). U ovom tjednu proizašao je jedan kratkometražni film, koji je bio kompleksniji i formom i ulogama, jer u filmu su sudjelovali svi polaznici, i mladi i stariji. U dva tjedna na FROOOM! radionicama bilo je sveukupno 31 polaznik, od toga 8 starijih.

Uspješno je proveden i projekt iz programa Collaborate to Innovate „Regional synergy for new cinema going experience“, u okviru kojeg je održano 6 projekcija filmova te dva predavanja: Ilija Barišić je održao predavanje „Videoigre i film“, a Jelena Modrić predavanje „Nacionalna kinematografija“, za učenike Obrtničke škole Koprivnica.

**2.2. Posebni programi**

U kinu Velebit se u 2024. godini održalo 24 različita programa. Uz već tradicionalno obilježavanje Međunarodnog dana sjećanja na žrtve holokausta, Ženijalne dane, Reviju frankofonog filma, ciklusa Rendez-vous au cinema, cikluse festivalskih filmova (njih 7), Ljetnog kina pod zvijezdama, obilježavanje Svjetskog dana audiovizualne baštine, održao se i Mjesec našeg filma ( program hrvatskih filmova). Održane su i dvije koprivničke premijere filmova uz dolazak filmske ekipe: film „Šalša“ redatelja predstavili su redatelj Dražen Žarković, glumac Momčilo Otašević, glumica Ivana Gulin i producentica Ana Grbac, a film „Proslava“ ( osvojio Veliku zlatnu arenu za najbolji hrvatski film te Zlatne arene za scenarij, najbolju mušku ulogu i fotografiju te nagradu Kino mreže), predstavili su redatelj Bruno Anković, književnik Damir Karakaš, location manager Ante Gašpar te glumica Klara Fiolić. Koprivnica je, uz još samo Rijeku, Split, Zagreb i Gospić imala čast ugostiti filmsku ekipu Proslave.

Održana su dva autorska ciklusa (ciklus Michaela Hanekea sa 6 naslova, koji se paralelno održavao i u Kino Zoni u Zadru, kao zajednički program dvaju kina, te ciklus Wima Wendersa, koji je obuhvaćao čak 12 naslova), program Pula u gostima koji je obuhvaćao filmove s 71.Pula Film Festivala, a godinu smo završili 12. maratonom kratkometražnog filma ( u okviru kojeg su gledatelji mogli vidjeti i kratkometražni film Nebojše Slijepčevića, nominiranog za Oscara Čovjek koji nije mogao šutjeti).

Nastavljajući suradnju s brojnim udrugama, ove smo godine u suradnji s Forumom udruga nezavisne kulture (FUNK) u kinu Velebit održali je projekciju filmova Vladislava Kneževića, medijskog umjetnika i jednog od najznačajnijih redatelja eksperimentalnih filmova u Hrvatskoj. Prikazana su 4 njegova kratkometražna filma, koja su ujedno i jedini 3D stereoskopski filmovi u Hrvatskoj.

U sklopu aktivnosti Ženskog filmskog festivala i Inicijative Milijarda ustaje protiv nasilja nad ženama (OBR Croatia) Udruga “HERA“ Križevci u suradnji s kinom Velebit organizirala je besplatnu projekciju filma Veće od traume redateljice i scenaristice Vedrane Pribačić i Mirte Puhlovski. Kao uvod u film održana je kratka panel rasprava o važnosti psihološke i društvene rehabilitacije, a sami film te kampanju Milijarda ustaje predstavila je Rada Borić, regionalna koordinatorica inicijative Milijarda ustaje protiv nasilja nad ženama.

Kino Velebit bilo je prvo kino u kojem je HAVC organizirao „Filmsku pismenost u kinu“, za stručne suradnike u školama te voditelje filmskih družina iz Koprivničko-križevačke i Varaždinske županije.

Po prvi puta održao se i EDU ART Festival, koji je zamišljen kao edukativni segment festivala DA2 - ZAGREB DESIGN, ART & ARCHITECTURE FILM FESTIVAL. Festival organizira Udruga Paripikule, i ideja je ponuditi fakultetima i školama koji su na neki način povezani s umjetničkim sadržajem, projekcije filmova koji su bili prikazani na prethodnim izdanjima festivala. Tako su studenti Sveučilišta Sjever pogledali film Richard Leplastrier: Oblikovanje perspektive.

Festival poljskog filma po prvi put je održan u kinu Velebit u prosincu. Glavni organizator je poljska Zaklada “Nowa Przestrzeń” iz Varšave, a partner Zaklade je Poljsku kulturnu udrugu “Polonez” iz Splita koja je suorganizator festivala. Festival poljskih filmova se već nekoliko godina održava u Splitu, održao se i u Puli, Rijeci, Varaždinu, a sada se priključuje i kino Velebit. Festival je započeo s tri naslova u prosincu (Dvojnik, Subuk i Kruh i sol), a nastavio se u siječnju 2025. godine.

Novost u inu Velebit bila je i Noć europske kinematografije (na poziv udruženja Europa Cinemas ,uz još dva kina u Hrvatskoj). Gledatelji su u kinu Velebit pogledali projekciju fima “Još jedna runda” Thomasa Vinterberga, poslušali kratko predavanje Mire Frakića o stvaralaštvu toga redatelja te sudjelovali u razgovoru o vidljivosti europskog filma na kojem je, uz Miru Frakića, sudjelovala i Martina Petrović, voditeljica MEDIA Deska Hrvatske.

Ukupan broj posjetitelja na posebnim programima bio je 5.380. Na Ljetno kino pod zvijedama otpada 2.160 gledatelja, što daje brojku od 3.220 gledatelja na ostalim programima. Ukupno je bilo prikazano 101 dugometražni naslov. To nam govori da su Koprivničanci počeli prepoznavati kvalitetu filmova u ciklusima festivalaca, ciklusima autora te drugim programima.

|  |  |  |  |  |
| --- | --- | --- | --- | --- |
| **RED. BR.** | **PROGRAM** | **BROJ NASLOVA** | **BROJ PROJEKCIJA** | **BROJ GLEDATELJA** |
| **1.** | Redovni program | 151 dugometražnih | **987** | **21.672** |
| **2.** | Posebni programi (ciklusi, revije, premijere) | 101 dugometražnih naslova | **144** | **3.160** |
| **3.** | Organizirane projekcije za učenike i polaznike vrtića | 5\*\* | **30** | **2.915** |
| **4** | Ljetno kino pod zvijezdama | 2\* | **8** | **2.160** |
|  | Rekapitulacija | 259 (255 dugometražni, 4 slota kratkometražnih) | **1.169** | **29.907** |

**\*ukupno prikazano 8 naslova, ali 6 ih je prikazano i u redovnom programu**

**\*\* više naslova je prikazano na projekcijama, ali su neki naslovi prikazani i u redovnom programu, pa su ubrojeni u toj kategoriji, da ne dođe do duplanja**

1. **OBRAZOVNA DJELATNOST**

Protekla 2024. godina bila je rekordna po broju polaznika raznih obrazovnih programa, tečajeva i radionica u posljednjih pet godina, uključujući 2019. godinu, prije epidemije Covid-19, kao i dosad rekordnu 2021. godinu u kojoj je 670 polaznika u 43 grupe pohađalo razne programe. U 2024. godini obrazovne programe, verificirane i neverificirane te tečajeve, radionice i predavanja pohađalo je **936 polaznika u 59 grupa.**

Osim programa izrađenih prema novoj metodologiji, odnosno programa za stjecanje mikrokvalifikacija i djelomičnih kvalifikacija koji se mogu financirati putem vaučera za obrazovanje Hrvatskog zavoda za zapošljavanje za zaposlene i nezaposlene osobe, vrlo traženog programa osposobljavanja za dadilju te osnovnog obrazovanja odraslih od verificiranih programa, proveli smo niz tečajeva uključujući tečaj hrvatskog jezika za strance, hobističke tečajeve za djecu te raznovrsne i interesantne radionice.

* 1. **Verificirani programi osposobljavanja i usavršavanja**

U 2024. godini od verificiranih programa izrađenih prema „staroj“ metodologiji provodili smo jedino program osposobljavanja za dadilju, budući da novi program sukladno novoj metodologiji još nije donesen pa je dozvoljen upis polaznika po starom programu. Ovaj program je vrlo tražen jer dječji vrtići zapošljavaju i osobe sa završenim programom osposobljavanja za dadilju zbog općepoznatog deficita odgajatelja.

Program osposobljavanja za dadilju provodili smo za 3 grupe od ukupno 40 polaznika:

|  |  |  |  |
| --- | --- | --- | --- |
| **RED.BR.** | **NAZIV PROGRAMA** | **BROJ GRUPA** | **BROJ POLAZNIKA** |
| 1. | Dadilja | 3 | 40 |
| **UKUPNO** | | **3** | **40** |

* 1. **Programi obrazovanja odraslih za stjecanje mikrokvalifikacija i djelomičnih kvalifikacija financiranih putem vaučera i drugih izvora financiranja**

Krajem godine počeli smo i s provedbom programa obrazovanja za stjecanje djelomične kvalifikacije pomoćnik u nastavi/pomoćnica u nastavi, programa za kojeg je dozvoljeno financiranje putem vaučera za obrazovanje HZZ-a polaznicima koji su zaposleni na radnim mjestima pomoćnika u nastavi u osnovnim i srednjim školama. Iznimke su zaposleni pomoćnici u nastavi koji uz rad studiraju ili su već iskoristili vaučer za obrazovanje, no i za te osobe je omogućeno financiranje školarine od strane Županije ili Grada, ovisno o tome u čijoj je nadležnosti škola u kojoj je taj pomoćnik u nastavi zaposlen. Sukladno novom Pravilniku o pomoćnicima u nastavi i stručnim komunikacijskim posrednicima (NN 85/2024), pomoćnici u nastavi zaposleni u školama moraju završiti ovaj verificirani program u roku od godine dana od stupanja na snagu Pravilnika.

U ponudi POU Koprivnica trenutno se nalazi 14 programa odraslih za stjecanje mikrokvalifikacija i djelomičnih kvalifikacija, od kojih smo provodili sljedeće:

|  |  |  |  |
| --- | --- | --- | --- |
| **RED.BR.** | **NAZIV PROGRAMA** | **BROJ GRUPA** | **BROJ POLAZNIKA** |
| 1. | Mikrokvalifikacija rukovanje viličarom u skladišnom prostoru | 1 | 5 |
| 2. | Mikrokvalifikacija rukovanje viličarom u logistici i prometu | 1 | 3 |
| 3. | Mikrokvalifikacija internetski marketing i brendiranje | 2 | 23 |
| 4. | Djelomična kvalifikacija knjigovođa / knjigovotkinja | 1 | 8 |
| 5. | Djelomična kvalifikacija njegovatelj/njegovateljica u institucionalnoj i izvaninstitucionalnoj skrbi o starijim i nemoćnim osobama | 1 | 7 |
| 6. | Djelomična kvalifikacija pomoćnik u nastavi / pomoćnica u nastavi | 2 | 56 |
| 7. | Mikrokvalifikacija klasične i korektivne tehnike šminkanja | 1 | 11 |
| **UKUPNO** | | **9** | **113** |

* 1. **Program osnovnog obrazovanja odraslih**

Program osnovnog obrazovanja odraslih provodimo već dvadesetu godinu zaredom. Novi ciklus iz 2024. godine provodi se po modelu konzultativno-instruktivne nastave u kombiniranom razrednom odjelu 7. i 8. razreda.

|  |  |  |
| --- | --- | --- |
| **RED. BR.** | **NAZIV PROGRAMA** | **BROJ POLAZNIKA** |
| 1. | V. obrazovno razdoblje (7. razred) | 5 |
| 2. | VI. obrazovno razdoblje (8. razred) | 11 |
| **UKUPNO** | | **16** |

* 1. **Neverificirani programi**

1. **Tečajevi informatičkog opismenjavanja**

U 2024. godini organizirali smo sljedeće krojene tečajeve kompjuterskog opismenjavanja za grupe i pojedince:

|  |  |  |  |
| --- | --- | --- | --- |
| **RED. BR.** | **TEČAJ** | **BROJ GRUPA** | **BROJ POLAZNIKA** |
| 1. | EXCEL napredni – individualni tečaj | 1 | 1 |
| 2. | EXCEL – individualni tečaj | 1 | 1 |
|  | EXCEL napredni | 1 | 2 |
|  | EXCEL osnove | 1 | 22 |
| **UKUPNO** | | **4** | **26** |

1. **Program uvođenja u rad pomoćnika u nastavi učenicima s teškoćama u razvoju**

S obzirom na novi Pravilnik o pomoćnicima u nastavi i stručnim komunikacijskim posrednicima (NN 85/2024), edukacija u trajanju od 20 nastavnih sati je u 2024. godini provedena u manjem obujmu, i to:

|  |  |  |  |
| --- | --- | --- | --- |
| **RED. BR.** | **PROGRAM** | **BROJ GRUPA** | **BROJ POLAZNIKA** |
| 1. | Uvođenje u rad pomoćnika u nastavi učenicima s teškoćama u razvoju | 4 | 8 |
| **UKUPNO** | | **4** | **8** |

1. **Jezični tečajevi**

* Tečaj hrvatskog jezika za strance**:** tečaj u trajanju od 40 školskih sati proveden za **2 grupe od ukupno 27 polaznika**
* Konverzacijski tečaj engleskog jezika – **1 polaznik**

1. **Tečaj krojenja i šivanja**

U veljači i u rujnu 2024. godine organizirali smo već uhodani tečaj krojenja i šivanja u trajanju od 50 nastavnih sati u suradnji s poznatom koprivničkom krojačicom Vlastom Puklavec.

|  |  |  |  |
| --- | --- | --- | --- |
| **RED. BR.** | **TEČAJ** | **BROJ GRUPA** | **BROJ POLAZNIKA** |
| 1. | Tečaj krojenja i šivanja - početni | 2 | 16 |
| **UKUPNO** | | **2** | **16** |

1. **Raznovrsne radionice**

|  |  |  |  |
| --- | --- | --- | --- |
| **RED. BR.** | **PROGRAM** | **BROJ GRUPA** | **BROJ POLAZNIKA** |
| 1. | Psihodramske radionice za osobni rast i razvoj | 1 | 5 |
| 2. | Dan sretnosti | 1 | 31 |
| 3. | Radionica španjolskog jezika i kulture | 1 | 14 |
| 4. | Tips&tricks u postupcima provedbe jednostavnih nabava | 1 | 14 |
| 5. | Radionica „Terapija pokretom i plesom“ | 1 | 11 |
| 6. | Radionica financijske pismenosti – Obogati se znanjem Toni Milun | 1 | 268 |
| **UKUPNO** | | **6** | **343** |

1. **Tečajevi i radionice za djecu**

Tijekom dječjih zimskih i ljetnih praznika održali smo sljedeće **tečajeve**

|  |  |  |  |
| --- | --- | --- | --- |
| **RED. BR.** | **TEČAJ** | **BROJ GRUPA** | **BROJ POLAZNIKA** |
| 1. | Tečaj crtanja i slikanja za djecu od predškolskog uzrasta do 6. razreda osnovne škole | 2 | 26 |
| 2. | Mini tečaj crtanja i slikanja | 1 | 9 |
| 3. | Mini tečaj šivanja i izrade torbi | 1 | 11 |
| 4. | Kratki tečaj krojenja i šivanja „Mali modni dizajneri“ | 1 | 4 |
| 5. | Kratki tečaj heklanja za djecu | 1 | 3 |
| 6. | Foto i video tečaj | 1 | 3 |
| 7. | Tečaj čitanja i učenja pomoću mentalnih mapa | 1 | 9 |
| 8. | Tečaj programiranja i robotike | 1 | 12 |
| 9. | Tečaj Mindfulness za djecu | 1 | 9 |
| **UKUPNO:** | | **10** | **86** |

**i radionice za djecu:**

|  |  |  |  |
| --- | --- | --- | --- |
| **RED. BR.** | **PROGRAM** | **BROJ GRUPA** | **BROJ POLAZNIKA** |
| 1. | Znakovni jezik – osnove komunikacije na hrvatskom znakovnom jeziku | 1 | 15 |
| 2. | Capoeira – plesna radionica | 1 | 13 |
| 3. | Radionica „LOV NA BLAGO“ | 3 | 55 |
| **UKUPNO** | | **5** | **83** |

1. **TJEDAN CJELOŽIVOTNOG UČENJA 2024.**

U okviru ESF+ projekta Daljnji razvoj sustava osiguravanja kvalitete u obrazovanju odraslih i podizanje svijesti o važnosti cjeloživotnog učenja Agencija za strukovno obrazovanje i obrazovanje odraslih od 2. do 10. prosinca 2024. godine organizirala je 18. Tjedan cjeloživotnog učenja, nacionalnu obrazovnu kampanju koja ima za cilj promovirati različite mogućnosti cjeloživotnog učenja u RH. POU Koprivnica kao županijski koordinator za Koprivničko-križevačku županiju je okupila partnere iz županije i informirala ih o TCU 2024.

POU Koprivnica je i sama u okviru 18. TCU organizirala jedanaest besplatnih radionica:

|  |  |  |  |
| --- | --- | --- | --- |
| **RED.BR.** | | **RADIONICA** | **BROJ SUDIONIKA** |
| 1. | Osnove dizajna interijera – Adam Baričević | | 16 |
| 2. | Glamour sparkling makeup – Lidija Sović i Nataša Matković | | 12 |
| 3. | Božićna fotografija – Marija Barišić | | 14 |
| 4. | Povratak sebi – vještine za mentalni mir i brigu o sebi – Tomislav Terstenjak | | 28 |
| 5. | Životopis i LinkedIn profil koji osiguravaju intervju za posao – Martina Raškaj | | 12 |
| 6. | Face fitness – Ana Prentašić | | 12 |
| 7. | Capoeira – Katarina Križić | | 1 |
| 8. | Kreiranje digitalnog sadržaja u Canvi | | 12 |
| 9. | Otvaranje i vođenje paušalnog obrta – Sanela Šola Rukelj | | 25 |
| 10. | Mali trenutci, velika povezanost – Ana-Marija Hajak | | 17 |
| 11. | Informatička i digitalna pismenost za seniore | | 14 |
| UKUPNO | | | 163 |

**MEĐUNARODNA AKTIVNOST UČILIŠTA U EU PROJEKTIMA**

Projekt Escape to happiness, koji je odobren u okviru programa Erasmus+ KA2, traje do 30. travnja 2025. godine. Nositelj projekta je Zasavska ljudska univerza iz Trbovlja u Sloveniji, a partneri su, osim iz Slovenije i POU Koprivnica, iz Finske, Portugala, Bosne i Hercegovine, Cipra i Italije. Svrha dvogodišnjeg projekta je razviti inovativne koncepte i metode obrazovanja za odrasle, koje će se fokusirati na postizanje većeg zadovoljstva samim sobom kod odraslih polaznika. Tijekom 2024. godine partneri su izradili zagonetke koje su postale dio kreirane interaktivne logičke igrice Soba za bijeg, izrađeno je 8 modula programa osposobljavanja za odrasle u svrhu postizanja opće dobrobiti odraslih polaznika, održana je trodnevna LTT aktivnost na Cipru u okviru koje su sami treneri testirali sve module, a krajem godine je održana i mobilnost odraslih polaznika u Torinu tijekom koje su i polaznici sudjelovali u svim radionicama kreiranima u okviru modula te tako testirali čitav program osposobljavanja. Ukupni proračun projekta je 250.424,00 EUR, od čega dio od POU Koprivnica iznosi 24.034,00 EUR.

Zadnji dan kolovoza 2024. godine završio je jednogodišnji projekt Go digital, koji je odobren Učilištu iz programa Erasmus+ KA1. Cilj projekta je bio jačanje digitalnih znanja i vještina u svrhu što bolje prilagodbe digitalnom dobu. U okviru projekta dvoje djelatnika i dva vanjska suradnika pohađala su tri različita tečaja s ciljem jačanja digitalnih vještina i upoznavanja s najmodernijim digitalnim alatima, kako bi ih primijenili u svom radu u Učilištu. Po povratku s tečajeva svoje novo znanje prenijeli su ostalim djelatnicima Učilišta. Ukupni proračun projekta iznosio je 9.050,00 EUR.

Projekt Regional Synergy for New Cinema Going Experience iz programa COLLABORATE TO INNOVATE trajao je do 15. lipnja 2024. godine. Nositelj projekta je bilo kino u okviru Otvorenog univerziteta Subotica (Bioskop Eurocinema), a partnerske organizacije iz Mađarske (kino Belvárosi Mozi), Slovenije (Mestni Kino Ptuj) i Hrvatske (kino Velebit). Cilj projekta je bila uspostava regionalne kino mreže kako bi se stvorio novi model približavanja kina mladoj publici s ciljem povećanja potražnje za europskim filmovima. Ukupni proračun projekta bio je 104.265,00 EUR, od čega dio od POU Koprivnica iznosi 19.474,65 EUR.

Projekt „Beyond lack of Understanding, Beyond disInformation“ iz Erasmus+ KA2 programa traje do 31. listopada 2025. godine. Nositelj projekta je SOCIETA’ COOPERATIVA A.FO.RI.S.MA, a partneri su, osim POU Koprivnica, iz Italije, Grčke i Slovenije. Cilj projekta je bolje upoznati funkcionalnu pismenost i mogućnosti njenog utjecaja na sposobnost prepoznavanja dezinformacija te poboljšanje sposobnosti osoblja partnerskih organizacija u upravljanju inovativnim obrazovnim alatima. Tijekom 2024. godine održan je početni sastanak u Pisi, a potom i LTT aktivnost u Koprivnici tijekom koje su predstavnici partnerskih organizacija obučavani o teoretskim osnovama funkcionalne pismenosti te su istraživali kako FL utječe na različite aspekte života. Osmišljavali su obrazovne aktivnosti koje će odraslim polaznicima pomoći primijeniti vještine funkcionalne pismenosti u kontekstima stvarnog svijeta. Ukupni proračun projekta je 250.000,00 EUR, od čega dio od POU Koprivnica iznosi 37.900,00 EUR.

Pučkom otvorenom učilištu Koprivnica je u siječnju 2025. godine odobrena Erasmus akreditacija za područje obrazovanja odraslih za razdoblje od 4 godine. POU Koprivnica na taj način ima mogućnost ostvarivanja mobilnosti djelatnika i vanjskih suradnika bez strogog prethodnog evaluacijskog procesa prijave zahvaljujući kreiranom Erasmus planu kao osnovi odobrene akreditacije. U okviru prve godine akreditacije odobrena su sredstva za prvi akreditirani projekt, koji traje od 1.6.2024. U prosincu 2024. godine održana je prva aktivnost, pozvani stručnjak Ana Mirković iz Srbije je održala trodnevni interni trening svih djelatnika POU Koprivnica na temu komunikacije i timskog rada. Ukupno odobrena sredstva za prvu godinu akreditacije iznose 8.545,00 EUR.

**Vrsta i struktura prihoda POU Koprivnice ostvarenih u 2024.g.**

Najveći udio prihoda dolazi iz Proračuna Grada Koprivnice (56,7%), dok vlastiti prihodi čine 30,5% ukupnih prihoda. Prihodi iz Proračuna Republike Hrvatske sudjeluju sa 6,6%, dok prihodi iz EU fondova i pomoći temeljem prijenosa EU sredstava zajedno čine oko 6%. Donacije i prihodi po posebnim propisima imaju zanemariv udio u ukupnim prihodima.

|  |  |  |  |
| --- | --- | --- | --- |
| **Red.br.** | **VRSTA PRIHODA** | **OSTVARENJE / €** | **% od uk. prihoda** |
| **1.** | **Vlastiti prihodi** | **237.252,87** | **30,53%** |
| **2.** | **Prihodi iz Proračuna Grada Koprivnice ukupno** | **440.528,63** | **56,70%** |
|  | Prihodi iz Proračuna Grada Koprivnice | 0,00 | **0,00%** |
|  | Prihodi iz Proračuna Grada Koprivnice-subv.članarina | 0,00 | **0,00%** |
|  | Prihodi iz Proračuna- | 0,00 | **0,00%** |
| **3.** | **Prihodi iz Proračuna Republike Hrvatske** | **51.230,89** | **6,59%** |
| **4.** | **Pomoći temeljem prijenosa EU sredstava** | **9.679,00** | **1,25%** |
| **5.** | **Prihod iz EU** | **37.519,92** | **4,83%** |
| **6.** | **Donacije** | **700,00** | **0,09%** |
| **7.** | **Prihodi po posebnim propisima** | **97,42** | **0,01%** |
|  | **UKUPNO:** | **777.008,73** | **1,00** |

**Vrsta i struktura rashoda POU Koprivnice ostvarenih u 2024.g.**

Ovaj kružni graf prikazuje udjele rashoda po kategorijama. Najveći dio rashoda odnosi se na **rashode za zaposlene (43,5%)**, zatim **materijalne rashode (36,7%)**. Rashodi za nabavu dugotrajne imovine čine **14,5%**, dok su dodatna ulaganja manja i iznose **5,2%**. Financijski rashodi su zanemarivi.

|  |  |  |  |
| --- | --- | --- | --- |
| **Red.br.** | **VRSTA RASHODA** | **OSTVARENJE / €** | **% od uk. rashoda** |
| **1.** | **Rashodi za zaposlene** | **371.201,76** | **43,51%** |
| **2.** | **Materijalni rashodi** | **313.336,57** | **36,72%** |
| 2.1. | Naknade troškova zaposlenima | 21.414,24 | **2,51%** |
| 2.2. | Rashodi za materijal i energiju | 40.815,70 | **4,78%** |
| 2.3. | Rashodi za usluge | 230.476,15 | **27,01%** |
| 2.4. | Naknade troškova osobama izvan radnog odnosa | 8.790,42 |  |
| 2.5. | Ostali nespomenuti rashodi | 11.840,06 | **1,39%** |
| **3.** | **Financijski rashodi** | **797,00** | **0,09%** |
| 3.1. | Kamate za primljene zajmove | 0,00 | **0,00%** |
| 3.2. | Ostali financijski rashodi | 797,00 | **0,09%** |
| **4.** | **Pomoći dane u inozemstvo** | **0,00** | **0,00%** |
| 4.1. | Ostali rashodi | 0,00 | **0,00%** |
| **5.** | **Tekuće donacije** | **0,00** | **0,00%** |
| **5.1.** | Tekuće donacije iz EU | 0,00 |  |
| **6.** | **Ras. za nabavu proizvedene dugotrajne imov.** | **123.419,12** | **14,46%** |
| **6.1.** | Građevinski objekti | 0,00 | **0,00%** |
| **6.2.** | Postrojenja i oprema | 123.419,12 | **14,46%** |
| **6.3.** | Prijevozna sredstva |  | **0,00%** |
| **6.4.** | Knjige, umj. djela i ostale izložbene vrijednosti | 0,00 | **0,00%** |
| **6.5.** | Nematerijalna proizvedena imovina | 0,00 | **0,00%** |
| **7.** | **Rashodi za nabavu pohranjenih vrijednosti** | **0,00** | **0,00%** |
| **8.** | **Ras. za dodatna ulaganja na nefinanc. imovini** | **44.483,67** | **5,21%** |
| 7.1. | Dodatna ulaganja na građevinskim objektima | **44.483,67** | **5,21%** |
| 7.2. | Dodatna ulaganja na postrojenjima i opremi |  | **0,00%** |
| 7.3. | Dodatna ulaganja na prijevoznim sredstvima | 0,00 | **0,00%** |
| 7.4. | Dodatna ulaganja za ostalu nefinancijsku imovinu | 0,00 | **0,00%** |
| **8.** | **Izdaci za otplatu glavnice primljenih zajmova** | **0,00** | **0,00%** |
|  | **UKUPNO:** | **853.238,12** | **100,00%** |

**ANALIZA FINANCIJSKOG IZVJEŠĆA**

Analiza financijskih izvještaja se temelji na podacima unesenim u obrasce financijskog izvješća koje je propisalo Ministarstvo financija. Podaci evidentirani u Izvješću preuzeti su iz analitičke bruto bilance za razdoblje 01.01.-31.12.2024. g. Izvješće je u roku predano putem aplikacije Ministarstva Financija „Financijsko izvještavanje u sustavu proračuna i Registar proračunskih i izvanproračunskih korisnika- RKPFI“ na propisanim obrascima s ugrađenim kontrolama uz obrazac Bilješke uz financijske izvještaje. Navedeni izvještaji predani su UO za društvene djelatnosti i UO za financije, gospodarstvo i europske poslove Grada Koprivnice.

Konačni prikaz prihoda i rashoda za navedeno razdoblje, odnosno iskazani trenutni manjak prihoda u odnosu na rashode, rezultat je dinamike povećanog ulaganja u investicije Pučkog otvorenog učilišta Koprivnica kako bi se popravila kvaliteta usluga koje pružamo našim polaznicima i posjetiteljima. Manjak prihoda poslovanja nastao je od viška vlastitih prihoda i viška pomoći temeljem prijenosa EU te manjka uplaćenih rashoda za nastale knjižene troškove iz EU projekata i manjka od nenadležnog proračuna za koje nismo primili prihode u 2024. g. već će prihodi biti uplaćeni u 2025. g., a djelomično zbog metodološkog manjka koji je nastao zbog knjiženja rashoda kod proračunskog korisnika, dok će se plaćanje izvršiti u 2025. godini u skladu s valutom plaćanja.

Pučko otvoreno učilište Koprivnica trenutno ima 16 zaposlenih djelatnika. Većina plaća je isplaćena iz proračuna Grada Koprivnice dok je manji dio isplaćen iz izvora EU i vlastitih sredstava.

Plaće za zaposlene za redovan rad redovito su obračunate i isplaćene, kao i doprinosi i porezi, a izvješća dostavljena Poreznoj upravi.

Materijalni troškovi financiraju se iz vlastitih prihoda, sredstava dobivenih iz Proračuna Grada Koprivnice, sredstava Europske unije te malim udjelom Ministarstva kulture i medija Republike Hrvatske i Koprivničko-križevačke županije.

**PRIMJENJENE RAČUNOVODSTVENE POLITIKE**

**Okvir za knjiženje poslovnih događaja**

Okvir za knjiženje poslovnih događaja jest kontni plan objavljen u Pravilniku o proračunskom računovodstvu i Računskom planu, a korišten je analitički razrađen kontni plan.

**Iskazivanje nefinancijske imovine**

Dugotrajna materijalna i nematerijalna imovina te sitni inventar nabavljeni su kupnjom od dobavljača iz vlastitih sredstava, sredstava nadležnog proračuna i sredstava nenadležnog proračuna sukladno s provedenim postupcima javne nabave i Odluci o provedbi postupaka jednostavne nabave.

U računovodstvu proračuna dugotrajna imovina vodi se u skladu s računovodstvenim propisima za proračunske korisnike. Dugotrajna imovina podložna je amortizaciji, osim ako je riječ o zemljištu ili kulturnim dobrima koja ne gube vrijednost (zgrada Domoljub). Dugotrajna imovina se vodi u Knjizi osnovnih sredstava uz detaljne podatke. Ako se imovina nabavlja iz proračunskih sredstava, evidentira se kroz kapitalne rashode. Amortizacija se obavlja temeljem amortizacijskih stopa utvrđenih Pravilnikom o proračunskom računovodstvu i Računskom planu.

**Financijska imovina i obveze**

Financijska imovina u računovodstvu proračuna obuhvaća novčana sredstva, depozite, vrijednosne papire i financijska potraživanja temelji se na načelima dvojnog knjigovodstva i primjeni računskog plana za proračune i proračunske korisnike.

**Prihodi i rashodi**

Prihodi predstavljaju povećanje ekonomske koristi koje rezultira povećanjem neto imovine proračunskog korisnika ili proračuna. Prihodi se priznaju kada postanu raspoloživi i mjerljivi.

**Glavne kategorije prihoda uključuju:**

* **Pomoći iz inozemstva** (Eu projekti iz inozemstva)
* **Pomoći proračunskim korisnicima** (prihod iz nenadležnog proračuna)
* **Prihodi od donacija**
* **Prihodi po posebnim propisima** (štete)
* **Pomoći temeljem prijenosa EU** (prihodi iz državnog proračuna za Eu projekte)
* **Prihodi od prodaje robe i usluga** (vlastiti prihodi)
* **Prihodi iz nadležnog proračuna**

Rashodi predstavljaju smanjenje ekonomske koristi koje rezultira smanjenjem neto imovine proračunskog korisnika. Rashodi se priznaju kada obveza nastane, bez obzira na plaćanje.

**Glavne kategorije rashoda uključuju:**

* **Rashodi za zaposlene** (plaće, doprinosi, naknade)
* **Materijalni rashodi** (energija, usluge, uredski materijal)
* **Financijski rashodi** (kamate, tečajne razlike)
* **Subvencije i pomoći**
* **Kapitalni rashodi** (ulaganja u infrastrukturu, opremu)
* **Rashodi za financijsku imovinu**

Prihodi se knjiže na prihodne račune (grupa 6), a rashodi na rashodne račune (grupa 3).

Obveze i potraživanja prate se u bilanci (grupa 1 i 2).

Načelo obračunskog računovodstva osigurava da se prihodi i rashodi priznaju kada nastanu, neovisno o trenutku plaćanja.

**Objašnjenja vezana uz obrazac: BIL – Bilanca**

Bilanca predstavlja vrijednosno iskazani pregled obveza, imovine i vlastitih izvora sa stanjem na dan 31.12.2024. godine. Na kraju godine provedeno je usklađenje knjigovodstvenog stanja sa stvarnim stanjem, odnosno popis imovine i obveza sa stanjem na 31.12.2024.

Uz obrazac Bilanca priložen je popis izvanbilančne evidencije.

POU Koprivnica ima sudski spor u tijeku s četiri kupca.

U 2024. godini bilježimo odstupanja u nefinancijskoj imovini u odnosu na početno stanje zbog ulaganja u građevinske objekte, odnosno radove na obnovi zgrade Domoljub, tj. nastavak sanacije zgrade Domoljub u iznosu od 44.483,67 povećanjem nefinancijske imovine na građevinskim objektima . Najveće povećanje bilježimo na kontu oprema za nabavu rasvjete i razglasa u dvorani Domoljub u iznosu od 29.922,50 € te projektora za vanjsko kino u iznosu od 67.190,30 € što je rezultiralo povećanjem nefinancijske imovine na postrojenju i opremi. Povećanje bilježimo i kod uredske opreme i namještaja zbog nabave računala, računalne opreme i uredskog namještaja.

Kod sitnog inventara u odnosu na ukupno početno stanje bilježimo blago povećanje za nabavu projektora SBOX PSMT te inventara za potrebe osposobljavanja polaznika obrazovne djelatnosti i sl.

Bilježimo veliko odstupanje za potraživanja za više plaćene poreze i doprinose zbog potraživanja za više plaćeni pretporez za studeni.

Potraživanja za prihode od prodaje proizvoda i robe te pruženih usluga bilježe smanjenje u odnosu na prošlu godinu zbog urednog podmirivanja potraživanja tijekom 2024. godine.

Potraživanja proračunskih korisnika za sredstva uplaćena u nadležni proračun smanjena su za priljev novca iz EU sredstava.

Potraživanja u bilanci povećana su uslijed ispravka vrijednosti potraživanja zbog kašnjenja u naplati od godine dana. Provedeni ispravak iznosi 621,60 € za četiri fizičke osobe.

Ukupne obveze na razredu 2 bilježe blago povećanje od 6% uslijed povećanja tržišnih cijena i povećanih materijalnih prava za zaposlene, a samim time najveće povećanje se dogodilo na obvezama za zaposlene Učilišta.

Ostale tekuće obveze bilježe veće povećanje zbog smanjenja pro rate po obračunu PDV-a sa 32% na 23% za 2024. godinu. Obveze za jamčevine odnose se na uplaćenu jamčevinu po ugovoru za ulaganje u opremu i radove za instalaciju fotonaponske elektrane na zgradu Domoljuba kao jamstvo za otklanjanje nedostataka.

Vlastiti izvori ukupno bilježe povećanje za prihode poslovanja za 6% u odnosu na prošlu godinu.

Ostali vlastiti izvori su povećani za 57% zbog ulaganja vlastitih prihoda u nefinancijsku imovinu.

Manjak prihoda poslovanja za 2024. iznosi 26.343,73 €. Kao i prošle godine imamo manjak od nefinancijske imovine upravo zbog nabave opreme i radova na rekonstrukciji dvorane Domoljub koju smo financirali iz vlastitih izvora.

Obračunati prihodi poslovanja povećani su za 116% u skladu s izdanim izlaznim računima na kraju godine.

Provedena je korekcija rezultata za iznos od 84.432,41 € gdje se zadužuje račun viška prihoda poslovanja, a odobrava račun manjka prihoda od nefinancijske imovine. Provedena korekcija rezultirala je manjkom od nefinancijske imovine u iznosu od 83.470,38 € i viškom prihoda poslovanja od 57.126,65 €. Razlog nastanka manjka od nefinancijske imovine je korekcija rezultata zbog kapitalnih prijenosa kojima su financirane nabave nefinancijske imovine od strane proračuna i pomoći iz EU.

**Rezultat poslovanja:**

|  |  |  |
| --- | --- | --- |
| **Račun** | **Naziv** | **Iznos €** |
| 92211 | Višak prihoda poslovanja | 57.126,65 |
| 92222 | Manjak od nefinancijske imovine | 83.470,38 |
| **922** | **Višak/manjak** | **-26.343,73** |

**Ostvarenje viška prihoda poslovanja prema izvorima financiranja 2024.:**

|  |  |
| --- | --- |
| **Izvori financiranja** | **Rezultat poslovanja** |
| Izvor 1 | -11.344,50 |
| Izvor 29 | 1.631,01 |
| Izvor 452 | -17.050,22 |
| Izvor 482 | -5.674,99 |
| Izvor 484 | 6.094,97 |
| **UKUPNO:** | **-26.344,73** |

Manjak prihoda poslovanja po izvorima financiranja sastoji se od metodološkog manjka, viška prihoda poslovanja, manjka pomoći od međunarodnih organizacija, manjka iz državnog proračuna te viška prihoda od pomoći temeljem EU sredstava.

Metodološki manjak iz izvora opći prihodi i primici nastao je zbog evidentiranja rashoda prema nastanku događaja krajem 2024. godine, koji će biti plaćeni sljedeće proračunske godine.

Višak prihoda poslovanja iz vlastitih prihoda rezultat je obračuna prihoda i rashoda poslovanja.

Manjak pomoći od međunarodnih organizacija zbroj je prihoda i rashoda nastalih od projekta iz EU te dinamike nastalih aktivnosti.

Manjak iz državnog proračuna rezultat je dinamike plaćanja od strane HAVC-a i ASOO-a za odrađene aktivnosti.

Višak prihoda pomoći temeljem EU sredstava nastao je zbog uplate prihoda u iznosu 80% ukupnih sredstava za odrađene projektne aktivnosti u skladu sa potpisanim ugovorima.

Ukupni manjak za 2024. g. u visini od 26.343,73 € nastao je kao rezultat prenesenog viška prihoda poslovanja POU Koprivnica iz 2023. u visini od 49.885,66 € umanjenog za ostvareni manjak prihoda poslovanja na bazi godine 76.229,39 €.

U 2024. godini evidentirali smo nova knjiženja izvanbilančnih zapisa.

Dana jamstva, ali isto tako i primljena vode se u posebnim pomoćnim knjigama (tablicama) i u izvanbilančnoj evidenciji. Osim danih jamstva u posebnim knjigama vodi se i tuđa imovina dana na korištenje (najam fotokopirnih uređaja i upravljanje i korištenje nekretnine u vlasništvu grada Koprivnice).

Također je sastavljena tablica „Sudski sporovi“ za četiri potraživanja.









**Objašnjenja vezana uz obrazac: Obveze**

Stanje obveza na početku proračunske godine iznosile su 65.257,41 € koje su u toku godine podmirene. Stanje obveza na kraju proračunske godine iznose 63.302,95 €. Navedene obveze su dospjele i nedospjele.

Nedospjele obveze odnose se na plaću za 12/2024. i račune s valutom plaćanja u 2024. godini.

Obveze prema zaposlenima su 39.649,86 € i odnose se na plaću za 12. mjesec.

Za materijalne i ostale tekuće obveze stanje iznosi 20.301,89 €.

Obveze za nabavu nefinancijske imovine iznose 3.206,19 € te će biti podmirene u 2025. godini u skladu s valutom plaćanja.

Dospjele obveze iznose 145,01 € i odnose se na neplaćeni račun za javnog bilježnika i račun za uredski materijal čije plaćanje nije bilo u skladu s valutom na računu.

**Objašnjenja vezana uz obrazac: P-VRIO**

Nakon provedenog usklađenja obveza s dobavljačem, ustanovljeno je da ne postoji nepodmirena obveza iskazana na računu23231 u iznosu od 47,78 €. Radi se o duplom knjiženju iz prošlih razdoblja. Isto tako ustanovljena su potraživanja iz prošlih razdoblja na kontu ostala nespomenuta potraživanja koja su ušla u zastaru. Upravno vijeće je donijelo Odluku o otpisu navedene obveze i potraživanja koja su provedena u skladu s Odlukom.

**Objašnjenja vezana uz obrazac: RAS-FUNKCIJSKI**

Tijekom 2024. godine zabilježena su ulaganja u službi kulture s povećanjem od 29% u odnosu na 2023. godinu.

POU Koprivnica kao proračunski korisnik jedinice lokalne samouprave sastavlja obrazac koji se odnosi na funkcijsku klasifikaciju rashoda, odnosno rashode razvrstane po njihovoj namjeni. U skladu s obavljanjem kulturne djelatnosti u ovom su izvještaju pod skupinom Rekreacija, kultura i religija/Službe kulture prikazani ukupni rashodi poslovanja i ukupni rashodi za nabavu nefinancijske imovine koji za 2024. godinu iznose 853.238,12 €. U odnosu na prethodnu godinu bilježimo povećanje od 29%, što se najviše odnosi na povećanje rashoda za nabavu nefinancijske imovine kao i ulaganje u obnovu građevinskih objekata te nabava opreme u odnosu na isto izvještajno razdoblje prethodne godine.

**Objašnjenja vezana uz obrazac: PRRAS**

U obrascu PRRAS na razini ukupnih prihoda u odnosu na isto razdoblje prošle godine bilježi se povećanje od 18%. U 2024. godini primili smo sredstva za tekuće pomoći od međunarodnih organizacija za projekte BRIDGE, BU.BI, ESCAPE, REGIONAL SYNERGY i EUROPA CINEMAS gdje se bilježi povećanje u odnosu na 2023. godinu zbog uplata prema predanim izvješćima i završetka većine projekata. Tekuće pomoći iz nenadležnog proračuna ove godine su povećane za iznos naknade za provođenje programa glazbeno-scenske djelatnosti i kino djelatnosti, a kapitalne pomoći su povećane za troškove rekonstrukcije dvorane Domoljub i nabavu projektora za vanjsko kino.

U 2024. godini dobili smo i pomoći temeljem prijenosa EU sredstava za projekte iz programa Erasmus K1 koje su povećane za 9%.

Prihodi po posebnim propisima smanjeni su za 64%, a odnose se na prihode od naknade šteta.

Vlastiti prihodi smanjeni su za 5% u odnosu na prošlu godinu zbog obujma poslovanja na razini svih aktivnosti Učilišta.

Prihodi iz nadležnog proračuna povećani su za 27% i to na razini materijalnih rashoda i rashoda za zaposlene.

Na razini rashoda poslovanja u odnosu na isto razdoblje prošle godine bilježimo povećanje od 23% zbog izrazito visoke inflacije i povećanja tržišnih cijena. Najveće povećanje odnosi se na naknade troškova osobama izvan radnog odnosa, ostale nespomenute rashode, intelektualne usluge, usluge promidžbe, usluge investicijskog održavanja, uredski i ostali materijal i plaće za redovan rad.

Manje povećanje bilježi se na rashodima za zaposlene zbog povećanja osnovice plaće prema Dodatku II. Kolektivnom ugovoru za zaposlene u ustanovama kulture grada Koprivnice potpisanom 22.03.2024., te Dodatku III. Kolektivnom ugovoru za zaposlene u ustanovama kulture grada Koprivnice potpisanom 05.12.2024.

Troškovi uredskog i ostalog materijala povećani su zbog potrebnog materijala koji su nabavljeni za programe osposobljavanja za 84%.

Usluge investicijskog održavanja povećane su za 67%, zbog ulaganja u opremu i održavanje građevinskih objekata radi dotrajalosti.

Povećanje bilježimo i na uslugama promidžbe zbog nabave promo materijala koje su financirane financijskom nagradom Europa Cinemas i projektom Escape to happiness.

Rashodi za intelektualne usluge porasli su za 53% zbog povećanih isplata honorara vanjskim suradnicima.

Ostali nespomenuti rashodi povećani su zbog obračuna PDV-a za posljednje razdoblje oporezivanja i godišnjeg usklađenja, te izračuna pro rate za 2024 koja se ove godine smanjila.

Najveće povećanje bilježimo kod naknada troškova osobama izvan radnog odnosa zbog isplata financijske potpore vanjskim suradnicima u projektu GO DIGITAL.

Rashodi za materijal i energiju blago se povećali zbog povećanja cijena na tržištu.

Rashodi za usluge bilježe povećanja od 19% u odnosu na prošlu godinu. Unutar ove grupe rashoda najveće povećanje odnosi na naknade troškova osobama izvan radnog odnosa,

Rashodi za nabavu dugotrajne imovine povećani su zbog nabave projektora za vanjsko kino, računalne opreme, nabave rasvjete i razglasa za dvoranu Domoljub, te sanacije i uređenja ulaznog prostora dvorane Domoljub. Isti su povećani za 55 %.

U 2024. godini POU Koprivnica bilježi manjak prihoda od 76.229,39 €. Višak prihoda poslovanja iz 2023. godine iznosio je 49.885,66 € te je konačni rezultat poslovanja za 2024. manjak od 26.343,73 €.

|  |  |
| --- | --- |
|  | Ravnateljica |
|  | Maja Holek, prof. |